Povzetek revizijskega poročila Pravilnost dela poslovanja Občine Hrpelje - Kozina

Računsko sodišče je revidiralo pravilnost poslovanja Občine Hrpelje - Kozina v letu 2019 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.** Cilj revizije je bil izrek mnenja o pravilnosti poslovanja Občine Hrpelje - Kozina v letu 2019 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.

Računsko sodišče je o pravilnosti dela poslovanja Občine Hrpelje - Kozina v letu 2019 izreklo negativno mnenje, ker občina ni poslovala v skladu s predpisi in pogodbenimi določili v naslednjih primerih:

* porabila je več sredstev, kot je bilo dopustno v obdobju začasnega financiranja; v splošnem in posebnem delu proračuna za leto 2019 ni prikazala ocene realizacije prejemkov in izdatkov za leto 2017 ter ocene realizacije prejemkov in izdatkov za leto 2018; poročilo o realizaciji proračuna v prvem polletju 2019 je bilo posredovano občinskim svetnikom prepozno; obrazložitve proračuna za leto 2019, poročilo o realizaciji proračuna v prvem polletju 2019, obrazložitev splošnega dela zaključnega računa proračuna za leto 2019 in poročilo o doseženih ciljih in rezultatih niso popolni; izplačala je več, kot je imela načrtovano na proračunskih postavkah; ni mesečno načrtovala likvidnosti proračuna; ni vzpostavila sistema spremljanja prevzetih obveznosti v breme proračunov prihodnjih let; pri plačilu obveznosti iz proračuna ni upoštevala zakonskih plačilnih rokov;
* ni vzpostavila ustrezne evidence o izdanih sklepih o prerazporeditvah; županja v drugi polovici leta 2019 ni 6-mesečno poročala občinskemu svetu o izvršenih prerazporeditvah; županja je s 4 sklepi prerazporedila sredstva v skupnem znesku 118.597 EUR med neposrednimi uporabniki;
* ni zagotovila notranje revizije poslovanja za leto 2019;
* oddala je prostor v najem, čeprav ni imela veljavnega načrta oddaje nepremičnega premoženja v najem;
* ni izvedla oziroma zagotovila postopka zbiranja več ponudb za investicijska vlaganja v objekt (investicijska vlaganja najemnika so bila v letu 2019 poračunana z najemnino ter obratovalnimi stroški v znesku 1.655 EUR); vlaganja najemnika v nepremičnino je poračunala z najemnino zgolj na podlagi predračuna za izvedbo del in fotografije o izvedenih delih, pred poračunom najemnine pa ni preverila, ali predračun za izvedbo del predstavlja verodostojno knjigovodsko listino in s tem resnično in pošteno stanje višine stroškov najemnika, s tem ni izpolnila načela resničnosti;
* v 4 primerih pred sklenitvijo neposredne najemne pogodbe na enotnem spletnem portalu oziroma spletni strani ni objavila namere o oddaji stvarnega premoženja; v 8 primerih oddaje prostorov v najem ni imenovala skrbnika pravnega posla oziroma ga ni določila v pogodbi; v 1 primeru ni pripravila zapisnika o izročitvi prostora v najem in ni zapisniško ugotovila obstoječega stanja prostora;
* za oddajo poslovnega prostora ob kulturni dvorani in poslovnega prostora v Podružnični šoli Obrov ni sprejela cenika;
* od izvajalcev ni pridobila povečanja vrednosti kavcijskega zavarovanja za dobro izvedbo pogodbenih obveznosti, ustreznega zavarovanja za dobro izvedbo pogodbenih obveznosti zaradi podaljšanja roka izvedbe del in povečanja pogodbene vrednosti; bančno garancijo za odpravo napak v garancijskem roku je pridobila prepozno in v prenizki vrednosti;
* 2 ponudb, ki sta presegali zagotovljena sredstva v proračunu občine, ni izločila kot nedopustnih (v letu 2019 je bilo skupaj izplačano 329.100 EUR); v proračunu je zagotovila za 125.700 EUR premalo sredstev za pogodbeno prevzete obveznosti preteklega leta; s sklenitvijo 2 pogodb in 3 aneksov je prevzela za 279.645 EUR več obveznosti, kot je imela za ta namen načrtovanih sredstev na proračunski postavki (v letu 2019 je izvajalcema in podizvajalcem plačala 856.496 EUR); v 2 primerih pred uvrstitvijo projekta v načrt razvojnih programov ni razpolagala z dokumentom identifikacije investicijskega projekta;
* županja je prerazporejala pravice porabe sredstev na proračunski postavki, ki so bile že zasedene;
* društvu na področju kulture je dodelila in izplačala sredstva v znesku 2.500 EUR, ne da bi izvedla javni razpis in sklenila pogodbo; županja ni sprejela sklepa o začetku postopka za izbiro kulturnih programov in projektov; objava javnega razpisa na področju kulture ni vsebovala vseh obveznih sestavin; v javnem razpisu ni določila načina uporabe meril (v letu 2019 je bilo izplačano 18.512 EUR); določila je razpisni rok, krajši od 1 meseca; komisija za odpiranje vlog ni pripravila popolnega skupnega poročila;
* objava javnega razpisa, razpisna dokumentacija in zapisnik za odpiranje vlog na področju letovanja za otroke in mlade niso vsebovali vseh obveznih sestavin;
* 3 nepridobitnim organizacijam in ustanovam na različnih področjih delovanja je dodelila in izplačala sredstva v znesku 6.500 EUR, ne da bi izvedla javni razpis in sklenila pogodbo;
* v svetovni splet ni posredovala vseh dokumentov iz javnega razpisa na področju športa, kulture in letovanja za otroke in mlade;
* v 3 primerih v pogodbo ni vključila protikorupcijske klavzule;
* stanje likvidnostne zadolžitve občine je za 315 dni presegalo 5 % vseh izdatkov zadnjega sprejetega proračuna občine;
* v odloku o proračunu občine za leto 2019 ni določila obsega zadolževanja pravnih oseb javnega sektorja na ravni občine; ni v celoti izvajala nadzora nad zadolževanjem pravnih oseb javnega sektorja na ravni občine; od 3 javnih zavodov, katerih soustanoviteljica oziroma soustanoviteljica je, ni pridobila podatkov o stanju njihove zadolženosti na dan 31. 12. 2019.

Računsko sodišče je Občini Hrpelje - Kozina podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 19. aprila 2021